I Can See Your House from Here


I Can See Your House from Here er et progrockalbum fra 1979 fra bandet Camel produsert av Rupert Hine. Lydbildet på denne utgivelsen nærmer seg mer pop-progrock og viser at den nye retningen Camel tok fra Breathless-albumet har fortsatt. Bandet leverer her markante enkeltmelodier til tross for at 1979 var året da progrock led under det voldsomme presset fra punkrocken. 

I Can See Your House from Here representerer ikke bandets opprinnelige karakter, men det er likevel et av deres mest populære album blant den harde kjerne av fansen. Amerikaneren Kit Watkins ble hentet inn fra Happy the Man før innspillingen, og sammen med Jan Schelhaas får disse til et markant keyboardsamarbeid, mens Mel Collins og Phil Collins (kjent fra Genesis) bidrar litt med henholdsvis saksofon og trommer. Dette er også den første Camelutgivelsen til Colin Bass, som kom fra turné hos Steve Hillage Band. Utgivelsen ble produsert av Rupert Hine i hans tidlige produsentkarriere, som senere har stått bak toppselgende utgivelser hos blant andre Tina Turner, Chris De Burgh, Howard Jones, Bob Geldof og Rush.

Låtene «Survival» og «Who We Are» har orkestrering bak seg og gitaristen Andrew Latimer gir et gitarmessig ganske likt lydbilde som Pink Floyds David Gilmour på albumets avslutning, «Ice», som ble spilt inn live i studioet på ett opptak. Låta «Wait» har et preg av å kunne bli spilt på radio og handler om gambling. Låta er utradisjonell i forhold til bandets både tidligere og senere utgivelser og bryter opp flere vante stilsjangre. Den kan også sies å være inspirert av det arbeidet Alan Parsons Project la ned på samme tid. (Den neste utgivelsen til APP handlet for øvrig også om gambling). 

Subtile «Hymn To Her», som ble skrevet i samarbeid mellom Andrew Latimer og Jan Schelhaas, ble bygget opp rundt flere tangentkomposisjoner bundet sammen med vokal og gitar. «Remote Romance» er en utypisk Camel–låt bygget opp av synthesizere og elektronisk musikk med Kit Watkins og Rupert Hine som hovedbidragsytere.

Opprinnelig ble albumet navngitt Endangered Species, men denne tittelen ble forandret i siste minutt til I Can See Your House from Here. Dette var, sammen med innholdet, en markering for en ny retning av inkluderende humor som speilet humøret innad blant musikerne. Likevel ga dette bandet problemer i forhold til promotering fordi det hadde et uærbødig «cover» som viste en korsfestet astronaut som så ned på jorda. Enkelte platebutikker og musikkmagasiner nektet å vise promoteringsbilder av platen på grunn av dette. 

I tillegg til presset fra punkrocken hadde ikke Camel bygget opp et skikkelig navn for denne type musikk, noe som kan forklare hvorfor det ikke ble gode salgstall for I Can See Your House From Here. Albumet nådde til tross for dette nummer 45 på de britiske albumlistene og nummer 18 på VG-lista.

Sporliste 

«Wait» (4.50)(Andrew Latimer, John McBurnie) 
«Your Love Is Stranger Than Mine» (3.14)(Colin Bass, Andrew Latimer, Jan Schelhaas, Andy Ward) 
«Eye of the Storm» (3.42)(Kit Watkins) 
«Who We Are» (7.26)(Andrew Latimer) 
«Survival» (1.04)(Andrew Latimer) 
«Hymn to Her» (5.23)(Andrew Latimer, Jan Schelhaas) 
«Neon Magic» (4.39)(Andrew Latimer, Viv McAuliffe, Jan Schelhaas) 
«Remote Romance» (4.01)(Andrew Latimer, Kit Watkins) 
«Ice» (10.10)(Andrew Latimer)

Personell 
 Andrew Latimer – Gitar, fløyte, Autoharp, vokaler
 Kit Watkins – Hammond C.3, Solina, Yamaha C.S.80, Yamaha Electric Grand Piano, Rhodes Piano, Mini Moog, klarinett, Solina, fløyte
 Jan Schelhaas– Yamaha C.S.80 & Sequential Circuits Prophet-5, Yamaha Electric, Grand Piano, Mini Moog, EMS Sequencer
 Colin Bass – Bassgitar, Wal Fretless Bass, vokaler
 Andy Ward – Trommer

Annet personell 
 Mel Collins – Saksofon (kreditert som gjesteartist)
 Phil Collins – Perkusjon (kreditert som gjesteartist)
 Rupert Hine – Produsent og bakgrunnsvokaler
 Simon Jeffes – Orkesterarrangement på «Who We Are» og «Survival».
 Gavin Wright – Orkesterleder på «Survival».
 Peter Kelsey – Lydtekniker
 Richard Austenn – Lydtekniker
 John Tracy for Decca – Koordinering
 Anthony Hawkins – Miksing for CD–utgave
 Gered Mankowitz – Coverfotograf
 Adrian Boot – Gruppefotograf
 Shoot That Tiger! – Design

Singelutgivelser 
 «Remote Romance» / «Rainbow's End», «Tell Me» (7", Decca F-R 13879, UK, utgitt 26. oktober 1979)
 «Your Love is Stranger than Mine» / «Neon Magic» (7",Decca F-R 13871, UK, utgitt 29. februar 1980)

Referanser

Eksterne lenker   
 

Camel-album
Musikkalbum fra 1979

sv:I Can See Your House from Here
Progressiv rock-album